
Az ötödik trianoni nemzedék - avagy Orbán Viktor trianoni centenáriumi beszédének eszkatológiai, politikai teológiai és nemzeti teológiai értelmezése

A jelen beszámolódolgozat Orbán Viktor 2020. június 6-án, Sátoraljaújhelyen elhangzott trianoni centenáriumi beszédének többszempontú elemzését és értelmezését tűzi ki céljául. A dolgozat arra a kérdésre keresi a választ, hogy a beszédben felvillantott eszkatologikus jövőkép “ötödik trianoni nemzedéke” számára milyen történelmi feladatot vizionál a magyar miniszterelnök. A kérdés megválaszolásához a dolgozat elsőként a centenáriumi beszéd kontextuális értelmezésével foglalkozik, majd két önálló fejezetben politikai teológiai és nemzeti teológiai szempontból vizsgálja meg azt. Az elemzéshez a szerző a centenáriumi beszéd mellett Orbán Viktor más beszédeit is felhasználja. Az elemzés elméleti kereteként a schmitti politikai teológia, valamint a nacionalizmus, mint “kvázi-vallás” smithi koncepciójának definíciós és fogalmi struktúrái szolgálnak. A dolgozat arra az eredményre jut, hogy az “ötödik trianoni nemzedék” történelmi küldetése Orbán Viktor felfogásában a Kárpát-medence megőrzésében, a közép-európai felemelkedés előmozdításában, a vesztfáliai nemzeti szuverenitás végső külső elismertetésében, valamint a “keresztény” alapokon nyugvó nemzeti kultúra kiteljesítésében rejlhet.



